title: Sklep Sveta (EU) 2015/541 z dne 24. marca 2015 o razveljavitvi Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu AKP-EU

text:
               1.4.2015

               SL

               Uradni list Evropske unije

               L 88/13

         SKLEP SVETA (EU) 2015/541
   z dne 24. marca 2015
   o razveljavitvi Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu AKP-EU
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 (1) (v nadaljnjem besedilu: Sporazum o partnerstvu AKP-EU), kakor je bil spremenjen (2), in zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, katerim naj se sledi, za izvajanje Sporazuma o partnerstvu AKP-EU (3) in zlasti člena 3 Notranjega sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               S Sklepom Sveta 2011/492/EU (4) so bila sklenjena posvetovanja z Republiko Gvinejo Bissau v skladu s členom 96 Sporazuma o partnerstvu AKP-EU in sprejeti ustrezni ukrepi, kakor so opredeljeni v Prilogi k navedenemu sklepu.

               (2)

               Ti ustrezni ukrepi so bili podaljšani do 19. julija 2013 s Sklepom Sveta 2012/387/EU (5) in naknadno še do 19. julija 2014 s Sklepom Sveta 2013/385/EU (6). Sklep Sveta 2014/467/EU (7) je podaljšal veljavnost Sklepa 2011/492/EU za eno leto, do 19. julija 2015, vendar je začasno prekinil uporabo ustreznih ukrepov.

               (3)

               V Gvineji Bissau so 13. aprila in 18. maja 2014 potekale mirne, svobodne in verodostojne parlamentarne in predsedniške volitve in v državi je bil ponovno vzpostavljen ustavni red.

               (4)

               Vzpostavljena je bila vključujoča vlada, ki je zavezana izvedbi reform, potrebnih za razvoj in stabilnost države, narejen pa je bil tudi vzpodbuden napredek pri izvajanju zavez iz člena 96, določenih v Sklepu 2011/492/EU.

               (5)

               Gvineja Bissau ostaja še naprej nestabilna, demokratično izvoljeni organi pa potrebujejo podporo mednarodnih partnerjev, da bi lahko izvedli nacionalni program reform in razvojni načrt.

               (6)

               Da Unija skupaj z drugimi mednarodnimi partnerji podpre trenutna prizadevanja nacionalnih organov za stabilizacijo in utrditev demokratičnih institucij ter spodbujanje družbenogospodarskega razvoja Gvineje Bissau, bi bilo treba Sklep 2011/492/EU razveljaviti –

         SPREJEL NASLEDNJI SKLEP:
   Člen 1
   Sklep 2011/492/EU se razveljavi.
   Člen 2
   Pismo iz Priloge k temu sklepu se pošlje organom Gvineje Bissau.
   Člen 3
   Ta sklep začne veljati na dan sprejetja.

      V Bruslju, 24. marca 2015

            Za Svet

            Predsednik

         E. RINKĒVIČS

      (1)  UL L 317, 15.12.2000, str. 3.

      (2)  Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005 (UL L 287, 4.11.2010, str. 3).

      (3)  UL L 317, 15.12.2000, str. 376, kakor je bil spremenjen z Notranjim sporazumom med predstavniki vlad držav članic, ki so se sestali v okviru Sveta, o spremembi Notranjega sporazuma z dne 18. septembra 2000 o ukrepih, ki naj se sprejmejo, in postopkih, katerim naj se sledi, za izvajanje Sporazuma o partnerstvu AKP-ES (UL L 247, 9.9.2006, str. 48).

      (4)  Sklep Sveta 2011/492/EU z dne 18. julija 2011 o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (UL L 203, 6.8.2011, str. 2).

      (5)  Sklep Sveta 2012/387/EU z dne 16. julija 2012 o podaljšanju obdobja uporabe ustreznih ukrepov iz Sklepa 2011/492/EU (UL L 187, 17.7.2012, str. 1).

      (6)  Sklep Sveta 2013/385/EU z dne 15. julija 2013 o podaljšanju obdobja uporabe ustreznih ukrepov iz Sklepa 2011/492/EU (UL L 194, 17.7.2013, str. 6).

      (7)  Sklep Sveta 2014/467/EU z dne 14. julija 2014 o podaljšanju veljavnosti Sklepa 2011/492/EU in začasni prekinitvi uporabe v njem določenih ustreznih ukrepov (UL L 212, 18.7.2014, str. 12).

      PRILOGA

         Pismo Unije organom Gvineje Bissau

      Spoštovani predsednik Republike Gvineja Bissau,
      spoštovani predsednik vlade Republike Gvineja Bissau,
      spoštovani,
      Evropska unija (EU) je v zadnjem letu zelo zadovoljna z dosežki Gvineje Bissau. Država je prešla kritično točko, ko je aprila in maja 2014 organizirala miroljubne in verodostojne volitve, na katerih so bili demokratično izvoljeni organi, vključno z vključujočo vlado, za katero menimo, da je zavezana izgradnji države, krepitvi demokratičnih institucij in približevanju družbenopolitični stabilnosti in gospodarskemu razvoju.
      Glede na vzpostavitev ustavnega reda in napredek pri uresničevanju zavez Gvineje Bissau v skladu s členom 96 Sporazuma iz Cotonouja, kot tudi vaše zaveze za njihovo uresničitev z izvajanjem potrebnih reform in sprejemanjem ustreznih ukrepov, nam je v zadovoljstvo, da vas obvestimo, da so bili ukrepi, ki od leta 2011 omejujejo obseg razvojnega sodelovanja EU z Gvinejo Bissau, razveljavljeni. Zato ponovno v celoti vzpostavljamo sodelovanje z vašo državo.
      Ker Gvinejo Bissau še vedno čakajo številni politični in družbenogospodarski izzivi, vas želimo spodbuditi, da ostanete združeni in nadaljujete prizadevanja za krepitev demokratičnih institucij, dejansko reformiranje varnostnega sektorja, krepitev pravne države, boj proti korupciji, nekaznovanju in preprodaji drog ter za spodbuditev trajnostnega razvoja. EU je z vami in podpira vsa prizadevanja v tej smeri.
      Dejansko nam odprava ustreznih ukrepov na podlagi člena 96 Sporazuma iz Cotonouja omogoča, da vam pomagamo pri organizaciji okrogle mize o Gvineji Bissau, ki bo potekala 25. marca 2015 v Bruslju, in polno prispevamo k njenemu uspehu.
      Poleg tega bomo nadaljevali posvetovanja in pripravo 11. evropskega razvojnega sklada z vašo vlado, da bomo lahko čim prej podpisali nacionalni okvirni program, ki vam bo v pomoč pri izvajanju ambicioznega programa reform.
      Z zanimanjem pričakujemo ne le ponovno polno sodelovanje z Gvinejo Bissau, temveč tudi krepitev političnega dialoga v skladu s členom 8 Sporazuma iz Cotonouja.

         S spoštovanjem,

               Za Svet

            F. MOGHERINI

               Visoka predstavnica Evropske unije za zunanje zadeve in varnostno politiko

               Za Komisijo

            N. MIMICA

               Komisar


title: Sklep Evropske centralne banke (EU) 2017/935 z dne 16. novembra 2016 o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2016/42)

text:
               1.6.2017

               SL

               Uradni list Evropske unije

               L 141/21

         SKLEP EVROPSKE CENTRALNE BANKE (EU) 2017/935
   z dne 16. novembra 2016
   o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2016/42)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) in zlasti člena 4(1)(e) Uredbe,
   ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (2) in zlasti člena 4 Sklepa,
   ob upoštevanju naslednjega:

               (1)

               Evropska centralna banka (ECB) je kot pristojni organ za pomembne nadzorovane subjekte v skladu s členom 4(1)(e) Uredbe (EU) št. 1024/2013 ter členoma 93 in 94 Uredbe (EU) št. 468/2014 Evropske centralne banke (ECB/2014/17) (3) odgovorna za zagotavljanje, da člani upravljalnih organov teh subjektov izpolnjujejo zahteve glede sposobnosti in primernosti.

               (2)

               Člen 91 Direktive 2013/36/EU Evropskega parlamenta in Sveta (4) zahteva: (a) da imajo člani upravljalnih organov nadzorovanih subjektov vedno zadosten ugled in ustrezno znanje, veščine in izkušnje za opravljanje svojih nalog in da ima upravljalni organ kot celota ustrezno kolektivno znanje, veščine in izkušnje, da lahko razume dejavnosti institucije; (b) da vsi člani upravljalnega organa opravljanju svojih funkcij v instituciji namenijo dovolj časa in da ob upoštevanju individualnih okoliščin in narave, obsega in zapletenosti dejavnosti institucije število direktorskih funkcij, ki jih opravlja posamezen član, ne presega določenega števila; (c) da vsak član upravljalnega organa ravna odkrito, pošteno in neodvisno ter (d) da nadzorovani subjekti vzpostavijo politiko spodbujanja raznolikosti v okviru upravljalnega organa.

               (3)

               ECB mora v skladu s členom 4(3) Uredbe (EU) št. 1024/2013 pri izvajanju nadzorniških nalog uporabljati vse upoštevno pravo Unije in nacionalno zakonodajo, s katero so bile prenesene morebitne direktive, ki so del upoštevnega prava Unije. Za ECB veljajo tudi regulativni in izvedbeni tehnični standardi, ki jih pripravi Evropski bančni organ (EBA) in sprejme Evropska komisija v skladu s členi 10 do 15 Uredbe (EU) št. 1093/2010 Evropskega parlamenta in Sveta (5). ECB si mora na vsak način prizadevati za spoštovanje smernic in priporočil, ki jih EBA pripravi na podlagi člena 16 Uredbe (EU) št. 1093/2010, ter evropskega nadzorniškega priročnika, ki ga EBA oblikuje v skladu z navedeno uredbo.

               (4)

               V skladu s Smernicami EBA/GL/2012/06 Evropskega bančnega organa (6) bi bilo treba pri ocenjevanju primernosti člana poleg meril, ki se nanašajo na njegov ugled in izkušnje, upoštevati tudi merila, pomembna za delovanje upravljalnega organa. Ocena bi morala zajemati možno nasprotje interesov članov, njihovo zmožnost, da posvetijo delu dovolj časa, njihovo zmožnost, da svoje naloge opravljajo neodvisno in brez nepotrebnega vpliva drugih, splošno sestavo upravljalnega organa ter skupno strokovno znanje in izkušnje, ki se zahtevajo zanj. To ne posega v oceno izvajanja ureditve upravljanja institucije za namene člena 88 Direktive 2013/36/EU.

               (5)

               Odločitev ECB o sposobnosti in primernosti bi morala poleg zagotovitve skladnosti z nacionalnim pravom, s katerim se izvaja člen 91 Direktive 2013/36/EU, zagotoviti tudi skladnost z zahtevami, določenimi v drugem veljavnem nacionalnem pravu. Zato ocena, ali se odločitev lahko sprejme na podlagi prenesenega pooblastila, ne bi smela posegati v oceno izpolnjevanja zahtev glede sposobnosti in primernosti, določenih v veljavnem pravu.

               (6)

               ECB mora kot pristojni organ vsako leto sprejeti veliko odločitev o sposobnosti in primernosti. Da se olajša postopek sprejemanja odločitev, je treba sprejeti sklep o prenosu pooblastil v zvezi s sprejemanjem takih odločitev. Sodišče Evropske unije je potrdilo, da je prenos pooblastil potreben za to, da se instituciji, ki mora sprejeti veliko odločitev, omogoči opravljanje njenih nalog. Podobno je potrdilo, da je nujnost zagotavljanja sposobnosti delovanja organa odločanja načelo, ki ga vsebuje vsak institucionalni sistem (7).

               (7)

               Prenos pooblastil za odločanje bi moral biti omejen in sorazmeren, obseg prenosa pooblastil pa bi moral biti jasno opredeljen.

               (8)

               Sklep (EU) 2017/933 (ECB/2016/40) določa postopek, ki ga je treba uporabiti pri sprejemanju sklepov o prenosu pooblastil v zvezi z nadzorom, in določa, na katere osebe se lahko pooblastila za odločanje prenesejo. Navedeni sklep ne vpliva na izvajanje nadzorniških nalog ECB in ne posega v pristojnost Nadzornega odbora, da Svetu ECB predlaga dokončne osnutke odločitev.

               (9)

               Kadar merila za sprejetje delegiranega sklepa, kakor so določena v tem sklepu, niso izpolnjena, bi bilo treba odločitve o sposobnosti in primernosti sprejeti v skladu s postopkom z neugovarjanjem, ki je določen v členu 26(8) Uredbe (EU) št. 1024/2013 in členu 13g Sklepa ECB/2004/2 (8).

               (10)

               Če se oceni, da član ne izpolnjuje zahtev glede sposobnosti in primernosti, odločitve o sposobnosti in primernosti ne bi smeli sprejeti v obliki delegiranega sklepa, temveč po postopku z neugovarjanjem. V primerih, ko ni mogoče vnaprej ugotoviti, ali se lahko sprejme delegirani sklep, je tako treba zagotoviti dovolj časa za izvedbo postopka z neugovarjanjem. Zato bi bilo treba v primeru, če pristojni nacionalni organ ne predloži ECB osnutka delegiranega sklepa najpozneje 20 delovnih dni pred iztekom roka za sprejetje odločitve o sposobnosti in primernosti po veljavnem nacionalnem pravu, odločitev sprejeti po postopku z neugovarjanjem. Če imajo vodje delovnih enot pomisleke glede tega, ali član izpolnjuje zahteve glede sposobnosti in primernosti, ker jim pristojni nacionalni organ ni predložil zadostnih informacij ali je ocena zapletena, bi bilo treba prav tako uporabiti postopek z neugovarjanjem –

         SPREJEL NASLEDNJI SKLEP:
   Člen 1
   Opredelitev pojmov
   V tem sklepu se uporabljajo naslednje opredelitve pojmov:

               1.

               „zahteve glede sposobnosti in primernosti“ pomenijo zahteve, ki jih morajo člani upravljalnega organa pomembnega nadzorovanega subjekta vedno izpolnjevati v skladu s členom 91 Direktive 2013/36/EU in drugim veljavnim pravom;

               2.

               „odločitev o sposobnosti in primernosti“ pomeni odločitev ECB, s katero se ugotovi, ali posameznik izpolnjuje zahteve glede sposobnosti in primernosti;

               3.

               „veljavno pravo“ pomeni upoštevno pravo Unije v smislu člena 4(3) Uredbe (EU) št. 1024/2013 in nacionalno pravo, ki se upošteva pri oceni izpolnjevanja zahtev glede sposobnosti in primernosti;

               4.

               „sodelujoča država članica“ pomeni sodelujočo državo članico, kakor je opredeljena v točki 1 člena 2 Uredbe (EU) št. 1024/2013;

               5.

               „pomemben nadzorovani subjekt“ pomeni pomemben nadzorovani subjekt, kakor je opredeljen v točki 16 člena 2 Uredbe (EU) št. 468/2014 (ECB/2014/17);

               6.

               „nadzorovani subjekt“ pomeni nadzorovani subjekt, kakor je opredeljen v točki 20 člena 2 Uredbe (EU) št. 468/2014 (ECB/2014/17);

               7.

               „pomembna nadzorovana skupina“ pomeni pomembno nadzorovano skupino, kakor je opredeljena v točki 22 člena 2 Uredbe (EU) št. 468/2014 (ECB/2014/17);

               8.

               „delegirani sklep“ pomeni sklep, ki se sprejme na podlagi prenosa pooblastila Sveta ECB v skladu s Sklepom (EU) 2017/933 (ECB/2016/40);

               9.

               „upravljalni organ“ pomeni upravljalni organ, kakor je opredeljen v točki 7 člena 3(1) Direktive 2013/36/EU, ob upoštevanju člena 3(2) navedene direktive;

               10.

               „član“ pomeni predlaganega ali imenovanega člana upravljalnega organa ali, kjer pride v poštev, predlaganega ali imenovanega nosilca ključne funkcije, kakor je opredeljen v skladu z veljavnim pravom;

               11.

               „vodje delovnih enot“ pomenijo vodje delovnih enot v ECB, na katere se prenese pooblastilo za skupno sprejetje odločitev o sposobnosti in primernosti;

               12.

               „pristojni nacionalni organ“ pomeni pristojni nacionalni organ, kakor je opredeljen v točki 2 člena 2 Uredbe (EU) št. 1024/2013;

               13.

               „postopek z neugovarjanjem“ pomeni postopek, ki je določen v členu 26(8) Uredbe (EU) št. 1024/2013 in podrobneje v členu 13g Sklepa ECB/2004/2;

               14.

               „Vodnik za ocenjevanje sposobnosti in primernosti“ pomeni dokument s tem naslovom, ki vsebuje smernice, kako je treba ocenjevati sposobnost in primernost, ter ki se sprejme in po potrebi spremeni v skladu s postopkom z neugovarjanjem in objavi na spletni strani ECB;

               15.

               „kreditna institucija“ pomeni kreditno institucijo, kakor je opredeljena v točki 1 člena 4(1) Uredbe (EU) št. 575/2013 Evropskega parlamenta in Sveta (9).

         Člen 2
   Prenos pooblastila za sprejetje odločitev o sposobnosti in primernosti
   1.   Svet ECB v skladu s členom 4 Sklepa (EU) 2017/933 (ECB/2016/40) prenaša pooblastilo za sprejetje odločitev o sposobnosti in primernosti na vodje delovnih enot, ki jih imenuje Izvršilni odbor v skladu s členom 5 navedenega sklepa.
   2.   Vodje delovnih enot sprejmejo delegirane sklepe v skladu s tem sklepom in veljavnim pravom.
   Člen 3
   Obseg prenosa pooblastila
   1.   Odločitev o sposobnosti in primernosti se ne sprejme v obliki delegiranega sklepa, če je zadevni nadzorovani subjekt eden od naslednjih subjektov:

               (a)

               nadzorovani subjekt na najvišji ravni konsolidacije pomembne nadzorovane skupine v sodelujočih državah članicah;

               (b)

               kreditna institucija z najvišjo skupno vrednostjo sredstev v pomembni nadzorovani skupini, če ta subjekt ni subjekt iz točke (a);

               (c)

               pomemben nadzorovani subjekt, ki ni del pomembne nadzorovane skupine.

         2.   Odločitev o sposobnosti in primernosti se ne sprejme v obliki delegiranega sklepa, če ta odločitev:

               (a)

               ugotavlja, da član ne izpolnjuje zahtev glede sposobnosti in primernosti, ali

               (b)

               vsebuje pogoje, razen če so ti pogoji nujni za zagotovitev, da član izpolnjuje zahteve glede sposobnosti in primernosti, ter so bili pisno dogovorjeni.

         3.   Odločitev o sposobnosti in primernosti se ne sprejme v obliki delegiranega sklepa, če je po informacijah, ki se predložijo ECB:

               (a)

               član trenutno v kazenskem postopku pred sodiščem ali je bil na prvi ali višji stopnji obsojen za kaznivo dejanje ali

               (b)

               bila v zvezi s članom zaradi nespoštovanja zakonodaje o finančnih storitvah ali regulativnih določb izvedena ali trenutno poteka preiskava ali mu je bil zaradi tega naložen izvršilni ukrep ali upravna sankcija ali postopek za naložitev takega ukrepa ali sankcije še poteka.

         4.   Odločitev o sposobnosti in primernosti se ne sprejme v obliki delegiranega sklepa, če:

               (a)

               pristojni nacionalni organ ne predloži ECB osnutka delegiranega sklepa najpozneje 20 delovnih dni pred iztekom roka za sprejetje odločitve o sposobnosti in primernosti po veljavnem pravu ali

               (b)

               je treba zaradi nezadostnih informacij ali zapletenosti ocene odločitev o sposobnosti in primernosti sprejeti po postopku z neugovarjanjem.

         5.   Če se na podlagi odstavkov 1 do 4 odločitev o sposobnosti in primernosti ne more sprejeti v obliki delegiranega sklepa, se sprejme v skladu z veljavnim pravom in postopkom z neugovarjanjem.
   6.   Za potrebe odstavkov 2 do 4 se v primeru, da se ocena izpolnjevanja zahtev glede sposobnosti in primernosti nanaša na več kot enega člana upravljalnega organa in se odločitev v zvezi z enim ali več od njih ne more sprejeti v obliki delegiranega sklepa, na podlagi ocene sprejmeta dve odločitvi o sposobnosti in primernosti. Ena odločitev se sprejme v skladu z veljavnim pravom in postopkom z neugovarjanjem, druga pa v obliki delegiranega sklepa.
   Člen 4
   Ocena sposobnosti in primernosti
   Ocena izpolnjevanja zahtev glede sposobnosti in primernosti se opravi v skladu z veljavnim pravom ob upoštevanju Vodnika za ocenjevanje sposobnosti in primernosti (poglavje o ocenjevalnih merilih) ter obsega naslednja merila:

               (a)

               Izkušnje. Član ima zadostno znanje, veščine in izkušnje za opravljanje svoje funkcije.

               (b)

               Ugled. Član ima vedno zadosten ugled, da lahko zagotavlja preudarno in skrbno upravljanje nadzorovanega subjekta. Pri ocenjevanju ugleda se ne uporablja načelo sorazmernosti.

               (c)

               Možno nasprotje interesov in neodvisnost. Član je zmožen ravnati neodvisno. Ocena možnega nasprotja interesov in neodvisnosti vključuje oceno ureditve upravljanja nadzorovanega subjekta za razkrivanje, zmanjševanje, upravljanje in preprečevanje nasprotja interesov.

               (d)

               Čas. Član je zmožen opravljanju svoje funkcije v nadzorovanem subjektu nameniti dovolj časa. Na oceno lahko vpliva več dejavnikov, kot so število direktorskih funkcij, ki jih ima član, narava, obseg in zapletenost dejavnosti nadzorovanega subjekta ter druge pomembne obveznosti.

               (e)

               Kolektivna primernost. Član se oceni z vidika kolektivne primernosti ob začetnem ocenjevanju sposobnosti in primernosti, pri čemer se upošteva tekoči nadzor upravljanja nadzorovanega subjekta ter samoocena upravljalnega organa, zlasti glede sestave in potreb za kolektivno primernost.

         Člen 5
   Prehodna določba
   Ta sklep se ne uporablja za predloge odločitev o sposobnosti in primernosti, ki jih pristojni nacionalni organi predložijo ECB pred začetkom veljavnosti tega sklepa.
   Člen 6
   Začetek veljavnosti
   Ta sklep začne veljati dvajseti dan po objavi v Uradnem listu Evropske unije.

      V Frankfurtu na Majni, 16. novembra 2016

            Predsednik ECB

         Mario DRAGHI

      (1)  UL L 287, 29.10.2013, str. 63.

      (2)  Glej stran 14 tega Uradnega lista.

      (3)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).

      (4)  Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij in investicijskih podjetij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

      (5)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).

      (6)  Smernice EBA/GL/2012/06 Evropskega bančnega organa z dne 22. novembra 2012 o ocenjevanju primernosti članov upravljalnega organa in nosilcev ključnih funkcij.

      (7)  Sodba Sodišča z dne 23. septembra 1986, AKZO Chemie BV in AKZO Chemie UK Ltd proti Komisiji, 5/85, ECLI:EU:C:1986:328, točka 37, in sodba Sodišča z dne 26. maja 2005, Carmine Salvatore Tralli proti ECB, C-301/02 P, ECLI:EU:C:2005:306, točka 59.

      (8)  Sklep ECB/2004/2 z dne 19. februarja 2004 o sprejetju Poslovnika Evropske centralne banke (UL L 80, 18.3.2004, str. 33).

      (9)  Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).


title: Sklep Sveta (SZVP) 2017/915 z dne 29. maja 2017 o dejavnostih ozaveščanja Unije v podporo izvajanju Pogodbe o trgovini z orožjem

text:
               30.5.2017

               SL

               Uradni list Evropske unije

               L 139/38

         SKLEP SVETA (SZVP) 2017/915
   z dne 29. maja 2017
   o dejavnostih ozaveščanja Unije v podporo izvajanju Pogodbe o trgovini z orožjem
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28(1) in 31(1) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Pogodbo o trgovini z orožjem (v nadaljnjem besedilu: PTO) je 2. aprila 2013 sprejela Generalna skupščina ZN. PTO je na voljo za podpis od 3. junija 2013, veljati pa je začela 24. decembra 2014. Vse države članice so pogodbenice PTO.

               (2)

               Cilj PTO je vzpostavitev najvišjih možnih skupnih mednarodnih standardov za ureditev zakonite trgovine s konvencionalnim orožjem, preprečevanje in odpravo nedovoljene trgovine s konvencionalnim orožjem ter preprečevanje preusmerjanja tega orožja. Pri tem sta ključna izziva učinkovito izvajanje PTO s strani držav pogodbenic in njena splošna uporaba, glede na to, da je urejanje mednarodne trgovine z orožjem že po naravi globalno prizadevanje. Kot prispevek k obravnavi teh izzivov je Svet 16. decembra 2013 sprejela Sklep 2013/768/SZVP (1) in tako razširila program pomoči za nadzor izvoza blaga Unije z dejavnostmi, ki so specifične za PTO.

               (3)

               Dejavnosti, ki se izvajajo na podlagi Sklepa 2013/768/SZVP, vključujejo šestnajst držav upravičenk in zajemajo širok spekter področij, pomembnih za vzpostavitev in razvoj nacionalnega sistema nadzora nad prenosom orožja, kot je določeno v PTO. Sodelovanje že uspešno poteka z več državami, ki pred tem nikoli niso bile vključene v druge dejavnosti pomoči Unije, povezane z nadzorom izvoza, s čimer se odraža globalna narava PTO. Zato so priporočljivi nadaljnji ukrepi za to podskupino držav, da bi zagotovili trajen napredek in te upravičenke spodbudili, da bi same ozaveščale druge države v regiji.

               (4)

               Poleg nadaljnjega izvajanja dejavnosti z državami upravičenkami, obravnavanimi v okviru Sklepa 2013/768/SZVP, je priporočljivo, da se nadaljuje pristop, ki je usmerjen v povpraševanje, pri čemer se dejavnosti pomoči lahko aktivirajo na zahtevo držav, ki so določile, kaj je potrebno storiti za izvajanje PTO. Tak pristop se je izkazal za pravičnega in uspešnega pri zagotavljanju pomoči državam, ki so izrazile zavezanost in izkazale odgovornost v zvezi s PTO prek svojih zahtevkov za pomoč Unije. Ta sklep zato ohranja določeno število dejavnosti, ki bodo na voljo na zahtevo.

               (5)

               Pomoč, ki jo nudi Unija v okviru Sklepa Sveta (SZVP) 2015/2309 (2), vključuje več držav iz bližnjega vzhodnega in južnega sosedstva Unije. Poleg tega Unija v okviru instrumenta za prispevanje k stabilnosti in miru že dolgo nudi pomoč pri nadzoru nad izvozom blaga z dvojno rabo, pri čemer podpira razvoj pravnih okvirov in institucionalnih zmogljivosti za vzpostavitev in izvajanje učinkovitega nadzora nad izvozom blaga z dvojno rabo. Poleg tega Unija podpira izvajanje Resolucije Varnostnega sveta Združenih narodov (VSZN) 1540(2004), ki predpisuje učinkovit nadzor nad prenosom blaga, povezanega z orožjem za množično uničevanje, in sicer prek instrumenta za prispevanje k stabilnosti in miru ter Skupnega ukrepa Sveta 2006/419/SZVP (3), Skupnega ukrepa Sveta 2008/368/SZVP (4) in Sklepom Sveta 2013/391/SZVP (5).
               Nadzor, vzpostavljen za izvajanje Resolucije VSZN 1540(2004) in v okviru programov Unije za pomoč pri nadzoru nad izvozom blaga z dvojno rabo, tako prispeva k splošni zmogljivosti za učinkovito izvajanje PTO, saj se zakoni, upravni postopki in agencije, pristojne za nadzor nad izvozom blaga z dvojno rabo, pogosto prekrivajo s tistimi za nadzor nad izvozom konvencionalnega orožja. Zato je ključno zagotoviti natančno usklajevanje med dejavnostmi nadzora nad izvozom blaga z dvojno rabo in podpornimi dejavnostmi za izvajanje PTO.

               (6)

               Veliko število dejavnosti iz tega sklepa Sveta, utemeljuje uporabo dveh izvajalcev, da bi bilo delo lahko učinkovito porazdeljeno. Svet in Komisija sta Nemški zvezni urad za gospodarstvo in nadzor izvoza (BAFA) zadolžila za izvajanje zgodnejših projektov, povezanih z nadzorom izvoza. BAFA je ustrezno pridobil obsežno strokovno znanje in izkušnje. Expertise France je zadolžen za projekte EU v okviru P2P, ki so povezani z blagom z dvojno rabo in se financirajo v okviru instrumenta za prispevanje k stabilnosti in miru. Njegova vloga pri izvajanju tega sklepa bo pomagala zagotoviti ustrezno usklajevanje s projekti, povezanimi z blagom z dvojno rabo –

         SPREJEL NASLEDNJI SKLEP:
   Člen 1
   1.   V podporo čimprejšnjemu učinkovitemu izvajanju in splošni uporabi PTO Unija izvaja dejavnosti z naslednjimi cilji:

               (a)

               nudenja podpore več državam pri krepitvi njihovih sistemov nadzora nad prenosom orožja za učinkovito izvajanje PTO;

               (b)

               povečanja ozaveščenosti in odgovornosti glede PTO na nacionalni in regionalni ravni, in sicer s strani ustreznih nacionalnih in regionalnih organov ter deležnikov civilne družbe.

         2.   Unija za uresničitev ciljev iz odstavka 1 izvaja naslednje projektne dejavnosti:

               (a)

               pomoč državam upravičenkam pri pripravi, posodabljanju oziroma izvajanju ustreznih zakonodajnih in upravnih ukrepov za uvedbo in razvoj učinkovitega sistema nadzora nad prenosom orožja v skladu z zahtevami iz PTO;

               (b)

               izboljšanje strokovnega znanja in sposobnosti uradnikov držav upravičenk za izdajanje dovoljenj oziroma izvrševanje nadzora, predvsem z izmenjavo najboljših praks, usposabljanjem in dostopnostjo ustreznih virov informacij, da bi zagotovili primerno izvajanje in izvrševanje nadzora nad prenosom orožja;

               (c)

               spodbujanje preglednosti mednarodne trgovine z orožjem na podlagi zahtev po preglednosti iz PTO;

               (d)

               spodbujanje držav upravičenk in njihovih sosed k stalnemu upoštevanju PTO z vključevanjem ustreznih nacionalnih in regionalnih deležnikov, kot so nacionalni parlamenti, pristojne regionalne organizacije in predstavniki civilne družbe, ki so dolgoročno zainteresirani za spremljanje učinkovitega izvajanja PTO.

         Projektne dejavnosti iz tega odstavka so podrobno opisane v Prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik).
   2.   Za tehnično izvedbo projektnih dejavnosti iz člena 1(2) skrbita BAFA in Expertise France.
   3.   BAFA in Expertise France te naloge opravljata pod pristojnostjo visokega predstavnika. Visoki predstavnik v ta namen z BAFA in Expertise France sprejme potrebne dogovore.
   Člen 3
   1.   Referenčni finančni znesek za izvajanje projektnih dejavnosti iz člena 1(2) znaša 7 178 924,36 EUR. Predvideni skupni proračun za celotni projekt je 8 368 151,36EUR. Del ocenjenega proračuna, ki ni krit iz referenčnega zneska, s sofinanciranjem zagotovi Vlada Zvezne republike Nemčije in Expertise France.
   2.   Odhodki, ki se financirajo iz referenčnega zneska iz odstavka 1, se upravljajo v skladu s postopki in pravili, ki veljajo za proračun Unije.
   3.   Komisija nadzira pravilno upravljanje odhodkov iz odstavka 1. V ta namen z BAFA in Expertise France sklene potrebne sporazume o financiranju. Sporazumi o financiranju določijo, da morata BAFA in Expertise France zagotoviti prepoznavnost prispevka Unije, ustrezno njegovi višini.
   4.   Komisija si prizadeva skleniti sporazume o financiranju iz odstavka 3 čim prej po začetku veljavnosti tega sklepa. V primeru težav v tem postopku o tem obvesti Svet, obvesti pa ga tudi o datumu sklenitve sporazuma o financiranju.
   Člen 4
   1.   Visoki predstavnik o izvajanju tega sklepa poroča Svetu na podlagi rednih poročil, ki jih pripravita izvajalca. Ta poročila so izhodišče za ocenjevanje, ki ga opravi Svet.
   2.   Komisija zagotovi podatke o finančnih vidikih izvajanja projektnih dejavnosti iz člena 1(2).
   Člen 5
   Ta sklep začne veljati na dan sprejetja.
   Veljati preneha 36 mesecev po datumu sklenitve sporazuma o financiranju iz člena 3(3) ali šest mesecev po datumu sprejetja, če v zadevnem obdobju niso bili sklenjeni sporazumi o financiranju.

      V Bruslju, 29. maja 2017

            Za Svet

            Predsednik

         C. CARDONA

      (1)  Sklep Sveta 2013/768/SZVP z dne 16. decembra 2013 o delovanju EU v podporo izvajanju Pogodbe o trgovini z orožjem v okviru evropske varnostne strategije (UL L 341, 18.12.2013, str. 56).

      (2)  Sklep Sveta (SZVP) 2015/2309 z dne 10. decembra 2015 o spodbujanju učinkovitega nadzora nad izvozom orožja (UL L 326, 11.12.2015, str. 56).

      (3)  Skupni ukrep Sveta 2006/419/SZVP z dne 12. junija 2006 za podporo pri izvajanju Resolucije Varnostnega sveta Združenih narodov 1540 (2004) ter v okviru izvajanja Strategije EU proti širjenju orožja za množično uničevanje (UL L 165, 17.6.2006, str. 30).

      (4)  Skupni ukrep Sveta 2008/368/SZVP z dne 14. maja 2008 za podporo pri izvajanju Resolucije Varnostnega sveta Združenih narodov 1540 (2004) ter v okviru izvajanja Strategije EU proti širjenju orožja za množično uničevanje (UL L 127, 15.5.2008, str. 78).

      (5)  Sklep Sveta 2013/391/SZVP z dne 22. julija 2013 za podporo pri praktičnem izvajanju Resolucije Varnostnega sveta Združenih narodov 1540 (2004) o neširjenju orožja za množično uničevanje in njegovih nosilcev (UL L 198, 23.7.2013, str. 40).

      PRILOGA
      1.   Ozadje in razlogi za podporo Unije
      Ta sklep temelji na prejšnjih sklepih Sveta o podpori postopku ZN, ki je privedel do oblikovanja pogodbe o trgovini z orožjem (PTO) ter spodbujanja njenega učinkovitega izvajanja in splošne uporabe (1). PTO je Generalna skupščina ZN sprejela 2. aprila 2013, veljati pa je začela 24. decembra 2014.
      Deklarirani cilj PTO je „vzpostaviti najvišje mogoče skupne mednarodne standarde za ureditev ali izboljšanje ureditve mednarodne trgovine s konvencionalnim orožjem, preprečiti in odpraviti nedovoljeno trgovino s konvencionalnim orožjem ter preprečiti njegovo preusmerjanje“. Njen deklarirani namen pa je „prispevati k mednarodnemu in regionalnemu miru, varnosti in stabilnosti; zmanjšati trpljenje ljudi ter spodbujati sodelovanje, preglednost in odgovorno ravnanje držav pogodbenic v mednarodni trgovini s konvencionalnim orožjem, s čimer bo vzpostavljeno zaupanje med državami pogodbenicami“. Cilj in namen PTO sta tako skladna s splošnim ciljem zunanje in varnostne politike Unije, kot je zapisan v členu 21 Pogodbe o Evropski uniji.
      Po sprejetju PTO leta 2013 sta trenutno glavna izziva njeno učinkovito izvajanje in splošna uporaba.
      Pri reševanju teh izzivov sta ključna pomoč pri nadzoru izvoza in ozaveščanje, ki sta zato tudi osrednja elementa tega sklepa. Glede pomoči pri nadzoru izvoza ta sklep obravnava posamezne partnerske države in področje uporabe pušča odprto za morebitno pomoč novim državam, ki bi zanjo zaprosile.
      Glede devetih posameznih partnerskih držav (Senegal, Burkina Faso, Gana, Filipini, Gruzija, Peru, Jamajka, Kolumbija, Kostarika) ta sklep predvideva nadaljnji razvoj sodelovanja, začenši s prvo fazo dejavnosti za podporo izvajanju, financirano v okviru Sklepa 2013/768/SZVP.
      V zvezi s področjem uporabe za države upravičenke, ki zaprosijo za pomoč, ta sklep temelji na enakih preizkušenih dejavnosti, kot so se izvajale v skladu s Sklepom 2013/768/SZVP, in sicer.

                  —

                  programih usmerjene pomoči, na podlagi katerih bo državam upravičenkam nudena prilagojena in daljnosežna pomoč pri izpolnjevanju zahtev iz PTO. Pomoč se bo oblikovala v skladu z načrtom za pomoč, ki bo dogovorjen z državami upravičenkami in ki bo natančno določal prednostne ukrepe, zagotavljal lokalno odgovornost ter po potrebi odražal zavezanost ratifikaciji PTO

                  —

                  priložnostnih dejavnostih pomoči, ki bodo obravnavale države upravičenke z omejenimi in bolj natančno določenimi potrebami. Unija se bo lahko s temi priložnostnimi dejavnostmi pomoči prožno in hitro odzivala na prošnje za pomoč.

            Glede izziva splošne uporabe PTO ta sklep vključuje komponento regionalne ozaveščenosti, ki poleg devetih posameznih partnerskih držav vključuje tudi najpomembnejše regionalne organizacije. Drugi tak vzvod podpore splošni uporabi je ozaveščanje z letnimi konferencami držav pogodbenic PTO.
      V tem sklepu je tako določen celovit niz dejavnosti pomoči in ozaveščanja, s katerimi bi prispevali k obravnavi izzivov v zvezi z učinkovitim izvajanjem in splošno uporabo. Sklep temelji na rezultatih in spoznanjih, pridobljenih v zgodnejši fazi, ki je bila financirana na podlagi Sklepa 2013/768/SZVP, ter priča o neprekinjeni in odločni podpori PTO s strani Unije in njenih držav članic.
      2.   Splošni cilji
      Temeljni cilj tega sklepa je, da več držav dobi podporo za okrepitev svojih sistemov za nadzor nad prenosom orožja, kar je potrebno za učinkovito izvajanje PTO in spodbujanje njene splošne uporabe. Natančneje bodo dejavnosti Unije zagotovile:

                  (a)

                  okrepitev zmogljivosti in strokovnega znanja držav upravičenk za nadzor nad prenosom orožja;

                  (b)

                  večjo ozaveščenost in odgovornost ustreznih deležnikov, kot so pristojne regionalne organizacije, nacionalni parlamenti in predstavniki civilne družbe, ki so dolgoročno zainteresirani za učinkovitost izvajanja PTO;

                  (c)

                  ozaveščanje drugih držav, da bi podprli splošno uporabo in učinkovito izvajanje PTO.

            3.   Opis projektnih dejavnosti
      3.1   Okrepitev skupine strokovnjakov, ki je bila ustanovljena s Sklepom 2013/768/SZVP
      3.1.1   Cilj projekta
      Skupina strokovnjakov, ustanovljena na podlagi Sklepa 2013/768/SZVP, je zagotovila ustrezno določene, usposobljene in zanesljive vire za ustrezno podporo dejavnostim pomoči. Na podlagi pridobljenih izkušenj je zdaj treba skupino razširiti v smislu števila strokovnjakov in raznolikosti njihovega strokovnega znanja ter vrste strokovnjakov, na primer tudi z vključevanjem nevladnih strokovnjakov; treba je spodbujati njihovo dolgoročno vključenost v državah upravičenkah in v skupini vzpostaviti sistem usposabljanja vodij usposabljanja.
      3.1.2   Opis projekta
      Izvajalca si prizadevata za razširitev skupine strokovnjakov, pri čemer v kar največji možni meri zagotavljata široko geografsko pokritost in obseg strokovnega znanja. Predvsem bi morali spodbujati sodelovanje strokovnjakov iz držav, ki so pred kratkim uspešno razvile nacionalne sisteme nadzora nad prenosom orožja, vključno s tistimi, ki so bili razviti v povezavi s prejeto mednarodno pomočjo. Izvajalca redno poročata Delovni skupini Sveta za izvoz konvencionalnega orožja (COARM) o skupini, njeni sestavi in zmogljivosti opravljanja nalog, ki izhajajo iz dejavnosti, predvidenih v tem sklepu. Delovna skupina COARM lahko po potrebi odloča o korektivnih ukrepih.
      Celotno strokovno znanje skupine strokovnjakov bi moralo obsegati vse vidike nacionalnega sistema nadzora nad prenosom orožja, zlasti pa pravni vidik, izdajanje dovoljenj, carine/izvrševanje, ozaveščanje, kazenski pregon/sankcije, poročanje/preglednost.
      3.1.2.1   Strokovnjaki
      Izvajalca zagotavljata pošteno in pregledno zaposlovanje strokovnjakov in v zvezi s strokovnjaki Unije v celoti uporabljata seznam strokovnjakov Unije za ozaveščanje, ki ga pošilja in posodablja Delovna skupina COARM.
      3.1.2.2   Sestanki strokovnjakov
      V obdobju veljavnosti tega sklepa bosta izvajalca organizirala štiri dvodnevne sestanke strokovnjakov (vsak po dva). Cilj teh srečanj je predvsem:

                  —

                  da strokovnjaki uskladijo svoje razumevanje izzivov in odzivov v zvezi s podporo izvajanju PTO;

                  —

                  da se po potrebi pripravi skupno gradivo, ki ga nato strokovnjaki uporabijo pri zagotavljanju pomoči (kot na primer priročnik in smernice) s čimer se zagotovi doslednost nasvetov strokovnjakov;

                  —

                  da se oceni komponenta usposabljanja vodij usposabljanja (glej 3.1.2.3.) in po potrebi sprejme odločitev o njenih spremembah.

            Dva sestanka, vključno z uvajalnim, naj bi potekala v Bruslju. Druga dva sestanka pa bosta potekala glede na lokacijo izvajalca. Na vsak sestanek bo povabljenih do 40 strokovnjakov, glede na geografsko ravnotežje in potrebe komponente usposabljanja vodij usposabljanja (glej 3.1.2.3.).
      3.1.2.3   Usposabljanje vodij usposabljanja
      Namen tega usposabljanja je podpora usposabljanju več strokovnjakov iz držav upravičenk, da bi jim nato omogočili učinkovito usposabljanje svojih kolegov. Kadar je mogoče, izvajalca oglašujeta usposabljanje vodij usposabljanja in določita prihodnje vodje usposabljanja pri zagonu dejavnosti pomoči v državah upravičenkah na podlagi tega sklepa. Ti uradniki bodo naknadno registrirani v skupini strokovnjakov ter temu ustrezno povabljeni na sestanke strokovnjakov iz 3.1.2.2.
      Usposabljanje vodij usposabljanja bo potekalo tretji, dodatni dan, takoj po sestanku strokovnjakov. Udeležili se ga bodo prihodnji vodje usposabljanja in ustrezno število strokovnjakov iz skupine za vodenje usposabljanja.
      Med letnimi sestanki strokovnjakov in dodatnimi usposabljanji vodij usposabljanja se bodo spodbujali stiki med strokovnjaki za usposabljanje in prihodnjimi vodji usposabljanj, po potrebi pa bi lahko organizirali tudi dodatna usposabljanja v državah upravičenkah, ob bok načrtovanim dejavnostim pomoči (na primer pol dneva namenjenega delavnici, ki je navedena v 3.2.3.1.).
      Na vsako usposabljanje se lahko prijavi do 15 prihodnjih vodij usposabljanja.
      Za zadevno usposabljanje vodij usposabljanja bo zadolžen izvajalec, odgovoren za izvedbo sestanka strokovnjakov.
      3.2   Dodatna pomoč za dolgoročne države partnerice
      3.2.1   Dolgoročne države partnerice
      Senegal, Burkina Faso, Gana, Filipini, Gruzija, Peru, Jamajka, Kolumbija, Kostarika.
      Izvajalca bosta te dolgoročne države partnerice obravnavala v naslednjem vrstnem redu:

                  —

                  BAFA: Gana, Gruzija, Peru, Jamajka, Kolumbija, Kostarika

                  —

                  Expertise France: Senegal, Burkina Faso, Filipini

            3.2.2   Cilj projekta
      Sklep 2013/768/SZVP je Uniji omogočil, da je na podlagi prvotnega načrta začela sodelovati z devetimi državami partnericami iz točke 3.2.1. Izvršitev ali delna izvršitev načrta je nato razkrila dodatne izzive, ki jih je treba rešiti, da bi lahko napredovali v smeri celovitejšega izvajanja PTO. Skupno število razpoložljivih dejavnosti bo zagotovljeno in dodeljeno glede na potrebe, interese in absorpcijske sposobnosti držav upravičenk.
      3.2.3   Opis projekta
      3.2.3.1   Delavnice v državah
      Za devet dolgoročnih držav partneric bo organiziranih skupno 45 dvodnevnih delavnic v državah upravičenkah, in sicer v okviru nadaljnjega ukrepanja po že opravljenem delu in doseženih rezultatih na podlagi Sklepa 2013/768/SZVP.
      3.2.3.2   Študijski obiski v državah članicah
      Dejavnosti v državah upravičenkah bodo dopolnjene z največ devet tridnevnimi študijskimi obiski, ki bodo na voljo vladnim in nadzornim uradnikom ter uradnikom, pristojnim za izdajanje izvoznih dovoljenj. Študijski obisk bo organiziral izvajalec, pristojen za dolgoročno državo partnerico, ki je upravičena do tega obiska (glej točko 3.2.1.).
      Študijske obiske bi bilo treba zaradi njihovega velikega potenciala za usposabljanje načeloma nameniti prihodnjim izvajalcem usposabljanja v državah upravičenkah, tj. uradnikom iz teh držav, ki sodelujejo v komponenti usposabljanje za izvajalce usposabljanja iz točke 3.1.2.3.
      3.3   Regionalno ozaveščanje
      3.3.1   Cilj projekta
      Devet določenih držav upravičenk bi lahko imelo pomembno vlogo pri regionalnem ozaveščanju z nadaljnjim navezovanjem stikov s svojimi sosednjimi državami v zvezi s problematiko prenosa orožja in izvajanjem PTO. To bi lahko dolgoročno spodbujalo sodelovanje jug-jug.
      Ta sklep jim zato omogoča, da skupaj ali posamično, glede na svoje zmogljivosti, organizirajo podregionalne delavnice za največ tri sosednje države.
      3.3.2   Opis projekta
      Za namene regionalnega ozaveščanja bo načrtovanih največ 12 dvodnevnih delavnic. Razen če bi se drugače dogovorili z državami gostiteljicami, bodo potekale na naslednji način:

                  —

                  za Senegal, Burkino Faso in Gano: največ tri delavnice za največ tri države ECOWAS, po potrebi v sodelovanju s Komisijo ECOWAS, po načelu rotacije, razen če se zadevne tri države gostiteljice ne dogovorijo drugače;

                  —

                  za Peru, Kostariko in Kolumbijo: največ tri delavnice za največ tri države UNLIREC, po potrebi v sodelovanju z UNLIREC, po načelu rotacije, razen če se zadevne tri države gostiteljice ne dogovorijo drugače;

                  —

                  za Filipine, Gruzijo in Jamajko: največ dve delavnici, vsaka izmed njiju za največ tri ustrezne sosednje države. V Gruziji in na Filipinih se nahajata regionalna sekretariata centrov odličnosti za KBRJ, ki bi lahko olajšala sinergije s projekti, povezanimi z nadzorom izvoza, omogočila pa bi tudi določanje držav, ki bi jih povabili k sodelovanju, ter stike z njimi.

            Povabljenih bo največ deset uradnikov na povabljeno sosednjo državo.
      Expertise France bo prevzel delavnice za Senegal, Burkino Faso, Gano in Filipine, BAFA pa delavnice za Peru, Kostariko, Kolumbijo, Gruzijo in Jamajko.
      3.4   Programi pomoči na podlagi načrta
      3.4.1   Cilj projekta
      Cilj posebnih programov pomoči in načrtov zanje je okrepitev zmogljivosti držav upravičenk za celovito in trajno izpolnjevanje zahtev iz PTO. Načrt bo novi državi upravičenki omogočil, da predvidi, kakšna pomoč je načrtovana, hkrati pa bodo v njem predstavljene izboljšave, ki jih lahko pričakuje pri svojih zmogljivostih za nadzor nad prenosom. Države upravičenke bodo države, ki bodo zaprosile za pomoč po sprejetju tega sklepa.
      3.4.2   Opis projekta
      Nacionalni programi pomoči bodo vzpostavljeni za največ devet držav upravičenk.
      Posebne programe pomoči bi bilo treba razviti po naslednjih fazah:

                  (a)

                  prošnja za pomoč za izvajanje PTO. Ta prošnja bi morala biti čim bolj utemeljena in bi morala biti v njej že določena posebna področja, za katera naj bi bila prejeta pomoč. Če je ustrezno, bi morala država prosilka navesti, kakšno pomoč je že prejela oziroma prejema iz drugih virov (glej tudi oddelek 6 v nadaljevanju) ter informacije o svoji nacionalni strategiji za izvajanje PTO;

                  (b)

                  visoki predstavnik se bo glede na stopnjo utemeljenosti prošnje in merila iz točke štiri skupaj z COARM in izvajalcem odločil, ali je država prosilka upravičena do pomoči;

                  (c)

                  če bo prošnja za pomoč sprejeta, bo izvajalec organiziral strokovni ocenjevalni obisk. Ta obisk bi moral biti utemeljen na tesnem sodelovanju med izvajalcem in tretjo državo, ki prosi za pomoč, pri njem pa bi moralo sodelovati nekaj najustreznejših strokovnjakov iz skupine strokovnjakov.
                  Strokovni ocenjevalni obisk se lahko, kadar je to mogoče, pripravi z uporabo vprašalnikov in z zbiranjem informacij, ki so na voljo. Med njim bo opravljena prva ocena potreb in prednostnih nalog države, ki prosi za pomoč. Omogočil bo zlasti, da se z državo, ki prosi za pomoč, razjasni, kaj je potrebno za učinkovito izvajanje PTO, ter primerjavo teh potreb s sredstvi, ki jih država že ima. Ta prvi strokovni ocenjevalni obisk bo obsegal vse ustrezne domače agencije in deležnike, med njim pa bodo določeni motivirani in zanesljivi lokalni partnerji;

                  (d)

                  izvajalec bo na podlagi rezultatov strokovnega ocenjevalnega obiska sestavil načrt pomoči. Pri pripravi tega načrta pomoči bo upošteval vso pomoč v zvezi s PTO, ki jo morda zagotavljajo Prostovoljni skrbniški sklad za PTO, Skrbniški sklad ZN za podporo sodelovanju pri urejanju področja orožja (UNSCAR) ali druge organizacije (glej tudi oddelek 6 v nadaljevanju). Če je država, ki prosi za pomoč, že razvila nacionalno strategijo za izvajanje PTO, bo izvajalec zagotovil tudi, da je načrt pomoči skladen s to nacionalno strategijo za izvajanje;

                  (e)

                  osnutek načrta pomoči bo predložen državi upravičenki, da bi ga ustrezni organ lahko odobril. Načrt bo prilagojen državi upravičenki in bo določal prednostne naloge za pomoč;

                  (f)

                  pri izvajanju načrta bodo sodelovali vsi ustrezni strokovnjaki iz skupine strokovnjakov in drugi ustrezni deležniki. Izvajalec bo lahko po potrebi prenesel organizacijo in/ali izvajanje procesa ocenjevanja, pa tudi pripravo načrta pomoči na zunanjega strokovnjaka ali strokovnjake. Te naloge bo nato izvajalec nadziral.
                  Med instrumente pomoči bodo vključeni zlasti pravni pregledi, seminarji za usposabljanje in delavnice, spodbujala pa se bo uporaba spletnih orodij in virov informacij, na primer spletni portal EU za ozaveščanje v okviru P2P in bilten EU za P2P. Te instrumente pomoči bo izbral izvajalec glede na posebne potrebe in prednostne naloge, določene med strokovnim ocenjevalnim obiskom, ter v skladu z načrtom.

            3.4.3   Geografska razčlenitev načrtov
      Ob upoštevanju dejavnosti, ki se že izvajajo v skladu s Sklepom 2013/768/SZVP, in z njimi povezanih zaželenih nadaljnjih ukrepov se bo devetih načrtov izvajalo na naslednji način (v oklepajih je naveden pristojni izvajalec):

                  —

                  Severna, Srednja in Zahodna Afrika: 5 (Expertise France)

                  —

                  Južna in Vzhodna Afrika: 1 (BAFA)

                  —

                  Jugovzhodna Azija: 2 (BAFA)

                  —

                  Bližnji vzhod in zalivske države ter Srednja Azija: 1 (Expertise France)

            V skladu s prakso ZN se bo v pogodbah, sklenjenih z izvajalcema, dodatno določilo, katere tretje države iz navedenih geografskih območij izvajalca pokrivata.
      3.5   Priložnostne delavnice za pomoč
      3.5.1   Cilj projekta
      S priložnostnimi delavnicami za pomoč naj bi okrepili zmogljivosti držav upravičenk za nadzor nad prenosom orožja, tako da bodo lahko usmerjeno in ustrezno izpolnjevale zahteve iz PTO. Unija se bo lahko s temi priložnostnimi dejavnostmi pomoči prožno in hitro odzivala na prošnje za pomoč, v katerih so opredeljene posebne potrebe, povezane z izvajanjem PTO. Dejavnosti bo mogoče usmeriti v eno posamezno državo upravičenko ali pa več držav, ki imajo podobne potrebe.
      3.5.2   Opis projekta
      Zagotovljenih bo največ 14 dvodnevnih delavnic, ki bodo organizirane na specifično prošnjo za pomoč in če bo izražen interes za razvoj enega ali več posebnih področij sistema nadzora nad prenosom orožja.
      S temi delavnicami bo zagotovljena prilagojena pomoč, posvečene pa bodo posebnim vprašanjem, ki jih bo izpostavila država prosilka oziroma prosilke. Organizirane bodo v državah upravičenkah, strokovno znanje pa bodo prispevali strokovnjaki iz skupine strokovnjakov.
      Visoki predstavnik bo v posvetovanju s COARM odločil, kako se odzvati na prošnje za pomoč. Podlaga za oceno visokega predstavnika bodo predvsem merila iz točke 4, natančnost prošnje in opredelitev zadevnih problemov v njej ter geografsko ravnovesje.
      3.5.3   Geografska razčlenitev priložnostnih delavnic za pomoč
      14 priložnostnih delavnic za pomoč bo organiziranih na naslednji način (v oklepajih je naveden pristojni izvajalec):

                  —

                  Latinska Amerika: 3 (BAFA) in 1 (Expertise France)

                  —

                  Afrika: 3 (Expertise France)

                  —

                  Srednja in jugovzhodna Azija: 2 (BAFA) in 1 (Expertise France)

                  —

                  Vzhodna Evropa in Kavkaz: 2 (BAFA)

                  —

                  zalivske države in Bližnji vzhod: 2 (Expertise France)

            V skladu s prakso ZN se bo v pogodbah, sklenjenih z izvajalcema, dodatno določilo, katere tretje države iz navedenih geografskih območij izvajalca pokrivata.
      3.6   Zaključna konferenca držav, upravičenih do dejavnosti pomoči iz PTO
      3.6.1   Cilj projekta
      Cilj konference je povečati ozaveščenost in odgovornost ustreznih deležnikov, kot so pristojne regionalne organizacije, nacionalni parlamenti in predstavniki civilne družbe, ki imajo dolgoročni interes za učinkovito izvajanje PTO.
      3.6.2   Opis projekta
      Projekt bo izveden v obliki dvodnevne konference, ki bo organizirana proti koncu izvajanja tega sklepa in po možnosti vzporedno s sejo COARM. Za njegovo izvajanje bo odgovoren BAFA. Konference se bodo udeležili ustrezni predstavniki devetih dolgoročnih upravičenk (3.2.1.) in držav, ki so upravičene do dejavnosti iz točk 3.4. in 3.5.
      Na konferenci si bodo države upravičenke lahko izmenjale izkušnje, razjasnile svoja stališča glede PTO ter dale informacije glede statusa ratifikacije in izvajanja PTO, mogoče pa bo tudi izmenjati ustrezne informacije s predstavniki nacionalnih parlamentov, regionalnih organizacij in civilne družbe.
      Med udeleženci te konference bi zato morali biti:

                  —

                  diplomatsko in vojaško/obrambno osebje iz držav upravičenk, zlasti organov, odgovornih za nacionalne politike, povezane s PTO;

                  —

                  tehnično osebje in osebje organov kazenskega pregona iz držav upravičenk, zlasti uradniki organov za izdajo dovoljenj, carine in organov kazenskega pregona;

                  —

                  predstavniki nacionalnih, regionalnih in mednarodnih organizacij, ki zagotavljajo pomoč, ter predstavniki držav, ki so zainteresirane za zagotavljanje ali prejemanje pomoči pri strateškem trgovinskem nadzoru;

                  —

                  predstavniki ustreznih nevladnih organizacij, možganskih trustov, nacionalnih parlamentov in industrije.

            Po pričakovanjih bo na konferenci sodelovalo največ 80 udeležencev. Kraj konference in končni seznam povabljenih držav in organizacij bo določil visoki predstavnik po posvetovanju z Delovno skupino COARM na predlog izvajalca.
      3.7   Spremljajoči dogodki ob robu konference držav pogodbenic PTO
      3.7.1   Cilj projekta
      Letne konference držav pogodbenic PTO so edinstvena priložnost za ozaveščanje ustreznih uradnikov in deležnikov v zvezi s problematiko PTO. Na spremljajočih dogodkih, ki jih bo financirala Unija, se bo zlasti krepila ozaveščenost glede dejavnosti unije za podporo izvajanju, pa tudi ozaveščanje držav, ki bi lahko poiskale pomoč, spodbujale pa se bodo tudi dobre prakse v državah upravičenkah.
      3.7.2   Opis projekta
      Med trajanjem programa bodo organizirani trije spremljajoči dogodki, tj. eden ob vsaki letni konferenci držav podpisnic PTO. Za njihovo izvajanje bo odgovoren Expertise France. S sredstvi Unije se lahko krijejo zlasti potni stroški največ treh strokovnjakov/uradnikov iz držav upravičenk.
      4.   Upravičenke do projektnih dejavnosti iz oddelkov 3.4. in 3.5.
      Do projektnih dejavnosti iz točke 3.4. in 3.5. so lahko države upravičenke, ki zaprosijo za pomoč pri izvajanju PTO, izbrane pa bodo, med drugim, po naslednjih merilih:

                  —

                  stopnja politične in pravne zavezanosti pristopu k PTO in stanje izvajanja mednarodnih instrumentov za nadzor trgovine z orožjem in prenosa orožja, ki veljajo za zadevno državo;

                  —

                  verjetnost pozitivnih rezultatov dejavnosti pomoči;

                  —

                  ocena morebitne že prejete ali načrtovane pomoči pri nadzoru nad prenosom blaga z dvojno rabo in orožja;

                  —

                  pomen države pri svetovni trgovini z orožjem;

                  —

                  pomen države za varnostne interese Unije;

                  —

                  upravičenost do uradne razvojne pomoči.

            5.   Izvajalca
      Glede na delovno obremenitev, ki izhaja iz dejavnosti na podlagi tega sklepa, je priporočljivo uporabiti dva pristojna izvajalca, in sicer BAFA in Expertise France. Izvajalca bosta po potrebi sodelovala z agencijami držav članic za nadzor nad izvozom, ustreznimi regionalnimi in mednarodnimi organizacijami, možganskimi trusti, raziskovalnimi inštituti in nevladnimi organizacijami oziroma bosta na njih prenesla naloge.
      Svet in Komisija sta BAFA pooblastila za izvedbo več prejšnjih projektov, povezanih z nadzorom nad izvozom. BAFA je pri tem pridobil obsežno strokovno znanje in izkušnje. Expertise France se ukvarja s projekti EU v okviru P2P, ki so povezani z blagom z dvojno rabo in se financirajo v okviru instrumenta za prispevanje k stabilnosti in miru. Njegova vloga pri izvajanju tega sklepa Sveta bo pomagala zagotoviti ustrezno usklajevanje s projekti, povezanimi z blagom z dvojno rabo. Oba izvajalca imata torej dokazane izkušnje, usposobljenost in potrebno strokovno znanje v zvezi s celo vrsto ustreznih dejavnosti Unije za nadzor nad izvozom, tudi na področju blaga z dvojno rabo in nadzora nad izvozom orožja.
      6.   Usklajevanje z drugimi ustreznimi dejavnostmi pomoči
      Izvajalca bi morala veliko pozornost nameniti tudi dejavnostim v zvezi s PTO, ki se izvajajo na podlagi Akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje ter njegovega podpornega sistema za izvajanje (PoA-ISS), RVSZN 1540 (2004), Prostovoljnega skrbniškega sklada za PTO in UNSCAR, pa tudi drugim dvostranskim dejavnostim pomoči. Ustrezno bi morala sodelovati z drugimi subjekti, ki zagotavljajo pomoč, da ne bi prihajalo do podvajanja prizadevanj ter da bi bi zagotovili kar največjo usklajenost in dopolnjevanje.
      Namen projekta je tudi bolje seznaniti države upravičenke z instrumenti Unije, s katerimi je mogoče podpreti sodelovanje jug-jug pri nadzoru izvoza. Zato bi bilo treba pri dejavnostih pomoči obveščati o razpoložljivih instrumentih, kot je pobuda EU za centre odličnosti na področju KBRJ in drugi programi EU v okviru P2P, in spodbujati njihovo uporabo.
      7.   Prepoznavnost Unije in razpoložljivost gradiva o pomoči
      Na gradivu, pripravljenem med projektom, bo zagotovljena prepoznavnost Unije, predvsem z logotipom in grafično podobo iz Priročnika o komunikaciji in prepoznavnosti v okviru zunanjega delovanja Unije, vključno z logotipom za „program EU v okviru P2P za nadzor izvoza“. Pri dogodkih v tretjih državah bi morale sodelovati delegacije Unije, da bi spodbudili politično nadgradnjo in prepoznavnost.
      Za dejavnosti pomoči v zvezi s PTO, določene v tem sklepu, se bo spodbujala uporaba spletnega portala EU za P2P (https://export-control.jrc.ec.europa.eu). Zato bi morala izvajalca v ustrezne dejavnosti pomoči, ki jih izvajata, vključiti informacije s spletnega portala ter spodbujati k njegovi uporabi in uporabi njegovih tehničnih orodij. Pri spodbujanju uporabe spletnega portala bi morala zagotoviti prepoznavnost Unije. Poleg tega bi bilo treba dejavnostim dati vidno mesto tudi v biltenu EU za P2P.
      8.   Ocena učinka
      Ko bodo končane zadnje dejavnosti, določene v tem sklepu, bi bilo treba strokovno oceniti njihov učinek. Učinek bo na podlagi informacij in poročil izvajalcev ocenil visoki predstavnik v sodelovanju s COARM in po potrebi delegacijami Unije v državah upravičenkah ter z drugimi ustreznimi deležniki.
      Pri državah, ki so prejele pomoč iz posebnih programov pomoči, bi bilo treba pri oceni učinka posebno pozornost nameniti številu držav upravičenk, ki so ratificirale PTO, in razvoju njihovih zmogljivosti za nadzor nad prenosom orožja. V to oceno zmogljivosti držav upravičenk za nadzor nad prenosom orožja bi morali biti zajeti predvsem priprava in izdaja ustreznih nacionalnih predpisov, izpolnjevanje obveznosti iz PTO glede prijav ter pristojnost ustreznega upravnega organa, odgovornega za nadzor nad prenosom orožja.
      9.   Poročanje
      Izvajalca bosta pripravila redna poročila, tudi po dokončanju vsake posamezne dejavnosti. Poročila bi morala biti predložena visokemu predstavniku najpozneje šest tednov po dokončanju zadevnih dejavnosti.

         (1)  Glej Sklep 2009/1012/SZVP; Sklep Sveta 2010/336/SZVP; Sklep 2012/711/SZVP; Sklep 2013/43/SZVP; in Sklep 2013/768/SZVP.


title: 2004/537/ES, Euratom:Sklep Sveta z dne 29. junija 2004 o imenovanju generalnega sekretarja, visokega predstavnika za skupno zunanjo in varnostno politiko Sveta Evropske unije

text:
               7.7.2004

               SL

               Uradni list Evropske unije

               L 236/16

      SKLEP SVETA

   z dne 29. junija 2004
   o imenovanju generalnega sekretarja, visokega predstavnika za skupno zunanjo in varnostno politiko Sveta Evropske unije
   (2004/537/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 207(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 121(2) Pogodbe,

         SKLENIL:
   Člen 1
   Gospod Javier SOLANA MADARIAGA se imenuje za generalnega sekretarja, visokega predstavnika za skupno zunanjo in varnostno politiko Sveta Evropske unije za dobo petih let, ki začne teči 18. oktobra 2004.
   Člen 2
   O tem sklepu gospoda Javierja SOLANO MADARIAGO obvesti predsednik Sveta.
   Sklep se objavi v Uradnem listu Evropske unije.

      V Bruslju, 29. junija 2004

            Za Svet

            Predsednik

         B. AHERN


title: Sklep Komisije z dne 20. marca 2015 o imenovanju dveh predstavnikov Komisije in dveh namestnikov v upravo Evropske agencije za zdravila

text:
               21.3.2015

               SL

               Uradni list Evropske unije

               C 95/20

         SKLEP KOMISIJE
   z dne 20. marca 2015
   o imenovanju dveh predstavnikov Komisije in dveh namestnikov v upravo Evropske agencije za zdravila
   (2015/C 95/09)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (1) in zlasti člena 65(3) Uredbe,
   ob upoštevanju naslednjega:

               (1)

               V letu 2010 so bili s Sklepom Komisije z dne 14. decembra 2010 o imenovanju dveh predstavnikov Komisije in dveh namestnikov v upravo Evropske agencije za zdravila (2) imenovani dva predstavnika Komisije in dva namestnika v upravo Evropske agencije za zdravila (v nadaljnjem besedilu „Agencija“).

               (2)

               Zaradi sprememb v organigramu Komisije je treba sprejeti nov sklep, ki bo nadomestil Sklep Komisije z dne 14. decembra 2010 in imenoval dva predstavnika Komisije in dva namestnika v upravo Evropske agencije za zdravila –

         SKLENILA:
   Člen 1
   Predstavniki Komisije v upravi Evropske agencije za zdravila so osebe, ki zasedajo naslednje položaje in opravljajo naslednje naloge:

               1.

               iz Generalnega direktorata za zdravje in varnost hrane:

                           (a)

                           kot član, generalni direktor Generalnega direktorata za zdravje in varnost hrane;

                           (b)

                           kot namestnik, direktor direktorata, ki je pristojen za zdravila, v okviru pristojnosti, dodeljenih Generalnemu direktoratu za zdravje in varnost hrane;

               2.

               iz Generalnega direktorata za notranji trg, industrijo, podjetništvo ter mala in srednja podjetja:

                           (a)

                           kot član, direktor direktorata, ki je pristojen za zdravila, v okviru pristojnosti, dodeljenih Generalnemu direktoratu za notranji trg, industrijo, podjetništvo ter mala in srednja podjetja;

                           (b)

                           kot namestnik, vodja enote, pristojne za zdravila, v okviru pristojnosti, dodeljenih Generalnemu direktoratu za notranji trg, industrijo, podjetništvo ter mala in srednja podjetja.

         Člen 2
   Ta sklep se uporablja za osebe, ki na dan sprejetja tega sklepa zasedajo, tudi začasno, položaj iz člena 1, ali za katerega koli naslednika navedenih oseb na navedenih položajih.
   Člen 3
   Generalna direktorja Generalnega direktorata za zdravje in varnost hrane in Generalnega direktorata za notranji trg, industrijo, podjetništvo ter mala in srednja podjetja predsedniku uprave in izvršnemu direktorju Agencije sporočita imena oseb, ki zasedajo položaje iz člena 1, in kakršne koli spremembe teh imen.
   Člen 4
   Sklep Komisije z dne 14. decembra 2010 o imenovanju dveh predstavnikov Komisije in dveh namestnikov v upravo Evropske agencije za zdravila se razveljavi.
   Ta sklep začne veljati dan po objavi v Uradnem listu Evropske unije.

      V Bruslju, 20. marca 2015

            Za Komisijo

         Vytenis ANDRIUKAITIS

            Član Komisije

      (1)  UL L 136, 30.4.2004, str. 1.

      (2)  UL C 340, 15.12.2010, str. 17.


title: 2010/86/,Euratom: Sklep Evropskega parlamenta z dne 20. januarja 2010 o izvolitvi Evropskega varuha človekovih pravic

text:
               12.2.2010

               SL

               Uradni list Evropske unije

               L 39/4

         SKLEP EVROPSKEGA PARLAMENTA
   z dne 20. januarja 2010
   o izvolitvi Evropskega varuha človekovih pravic
   (2010/86/EU, Euratom)
   EVROPSKI PARLAMENT JE –
   ob upoštevanju Pogodbe o delovanju Evropske unije in zlasti tretjega odstavka člena 24 in člena 228 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju svojega Sklepa 94/262/ESPJ, ES, Euratom z dne 9. marca 1994 o pravilih in splošnih pogojih, ki urejajo opravljanje funkcije varuha človekovih pravic (1),
   ob upoštevanju člena 204 svojega Poslovnika,
   ob upoštevanju javnega razpisa (2),
   ob upoštevanju glasovanja z dne 20. januarja 2010 –
   SKLENIL:
   Nikiforos DIAMANDOUROS se izvoli za Evropskega varuha človekovih pravic.

      V Strasbourgu, 20. januarja 2010

            Za Evropski parlament

            Predsednik

         J. BUZEK

      (1)  UL L 113, 4.5.1994, str. 15.

      (2)  UL C 216, 10.9.2009, str. 7.


title: 2010/314/: Sklep Sveta z dne 10. maja 2010 o podpisu in začasni uporabi Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter Sporazuma o trgovini z bananami med Evropsko unijo in Združenimi državami Amerike

text:
               9.6.2010

               SL

               Uradni list Evropske unije

               L 141/1

         SKLEP SVETA
   z dne 10. maja 2010
   o podpisu in začasni uporabi Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo ter Sporazuma o trgovini z bananami med Evropsko unijo in Združenimi državami Amerike
   (2010/314/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je 11. aprila 2001 oziroma 30. aprila 2001 dosegla Dogovora z Ekvadorjem in Združenimi državami Amerike (v nadaljnjem besedilu: Dogovora), v katerih so bila opredeljena sredstva za reševanje sporov, ki sta jih ti državi sprožili v Svetovni trgovinski organizaciji (STO) v zvezi s tarifno obravnavo banan, uvoženih v Unijo. Navedena sporazuma sta predvidela uvedbo izključno tarifnega režima za uvoz banan. V ta namen je Svet 12. julija 2004 pooblastil Komisijo za pogajanja o spremembi vezane carinske stopnje za uvedbo izključno tarifnega režima za banane na seznam EU za banane v skladu s členom XXVIII Splošnega sporazuma o carinah in trgovini 1994 (v nadaljnjem besedilu: GATT 1994).

               (2)

               Svet je 22. marca 2004 in 29. januarja 2007 pooblastil Komisijo, da v skladu s členom XXIV:6 GATT 1994 začne pogajanja v okviru pristopa k Evropski uniji Češke, Estonije, Cipra, Latvije, Litve, Madžarske, Malte, Poljske, Slovenije, Slovaške ter Bolgarije in Romunije.

               (3)

               Pogajanja so bila uspešno sklenjena 15. decembra 2009 s parafiranjem Ženevskega sporazuma o trgovini z bananami z Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo (v nadaljnjem besedilu: Ženevski sporazum) ter Sporazuma o trgovini z bananami z Združenimi državami Amerike (v nadaljnjem besedilu: Sporazum EU/ZDA).

               (4)

               Sporazuma, ki jih je v pogajanjih dosegla Komisija, zagotavljata poravnavo zahtevkov zadevnih držav v skladu s členoma XXIV:6 in XXVIII GATT 1994. Poleg tega pomenita izvajanje Dogovorov, saj predvidevata vezanje izključno tarifnega režima, in zagotavljata primerno rešitev za vse nerešene spore v zvezi s tarifno obravnavo banan, ki bi bili zato formalno rešeni.

               (5)

               Navedena dva sporazuma bi bilo treba podpisati v imenu Unije s pridržkom njune poznejše sklenitve.

               (6)

               Zaradi potrebe hitrega izvajanja znižanj začetne tarife ter da bi se preprečilo nadaljevanje nerešenih sporov in zagotovilo, da uspešno zaključene dokončne zaveze Unije glede dostopa na trg za banane na naslednjih večstranskih pogajanjih STO o dostopu kmetijskih proizvodov na trg ne presežejo tistih iz odstavkov 3, 6 in 7 Ženevskega sporazuma ter odstavkov 2, 3(a) in 3(b) Sporazuma EU/ZDA, bi bilo treba oba sporazuma uporabljati začasno v skladu z odstavkom 8(b) Ženevskega sporazuma oziroma odstavkom 6 Sporazuma EU/ZDA od datuma podpisa vsakega sporazuma in do njihovega začetka veljavnosti –

         SPREJEL NASLEDNJI SKLEP:
   Člen 1
   Predsednik Sveta je pooblaščen, da imenuje osebo(-e), pooblaščeno(-e) za podpis naslednjih sporazumov v imenu Unije:

               (a)

               Ženevskega sporazuma o trgovini z bananami med Evropsko unijo ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo (v nadaljnjem besedilu: Ženevski sporazum);

               (b)

               Sporazuma o trgovini z bananami med Evropsko unijo in Združenimi državami Amerike (v nadaljnjem besedilu: Sporazum EU/ZDA).

         Besedili teh sporazumov sta priloženi k temu sklepu.
   Člen 2
   1.   Odstavki 3, 6 in 7 Ženevskega sporazuma se uporabljajo začasno v skladu z odstavkom 8(b) Sporazuma od datuma podpisa tega sporazuma do njegovega začetka veljavnosti.
   2.   Odstavki 2, 3(a) in 3(b) Sporazuma EU/ZDA se uporabljajo začasno v skladu z odstavkom 6 Sporazuma od datuma podpisa tega sporazuma do njegovega začetka veljavnosti.
   Člen 3
   Ta sklep začne veljati z dnem sprejetja.

      V Bruslju, 10. maja 2010

            Za Svet

            Predsednica

         C. ASHTON

    ---documentbreak---

               9.6.2010

               SL

               Uradni list Evropske unije

               L 141/3

         PREVOD
   ŽENEVSKI SPORAZUM O TRGOVINI Z BANANAMI

               1.

               Ta sporazum je sklenjen med Evropsko unijo (v nadaljnjem besedilu: EU) ter Brazilijo, Kolumbijo, Kostariko, Ekvadorjem, Gvatemalo, Hondurasom, Mehiko, Nikaragvo, Panamo, Perujem in Venezuelo (v nadaljnjem besedilu: latinskoameriški dobavitelji banan z največjimi ugodnostmi) o strukturi in delovanju trgovinskega režima EU za sveže banane, razen rajskih smokev, uvrščene pod tarifno postavko HS 08030019 (v nadaljnjem besedilu: banane), ter o pogojih, ki se pri tem uporabljajo.

               2.

               Ta sporazum ne posega v pravice in obveznosti STO vseh podpisnic Sporazuma v skladu z določbami iz odstavkov 3 do 8.

               3.

               EU se strinja z naslednjim:

                           (a)

                           Brez poseganja v pododstavek (b), ki sledi, EU uporablja tarife za banane, ki ne presegajo naslednjih zneskov (1):

                                                   —

                                                   od 15. decembra 2009 do 31. decembra 2010

                                       148 €/mt

                                                   —

                                                1. januar 2011

                                       143 €/mt

                                                   —

                                                1. januar 2012

                                       136 €/mt

                                                   —

                                                1. januar 2013

                                       132 €/mt

                                                   —

                                                1. januar 2014

                                       127 €/mt

                                                   —

                                                1. januar 2015

                                       122 €/mt

                                                   —

                                                1. januar 2016

                                       117 €/mt

                                                   —

                                                1. januar 2017

                                       114 €/mt

                           (b)

                           Če modalitete iz Dohe (2) ne bodo določene do 31. decembra 2013, se posledična zmanjšanja tarif iz odstavka 3(a) odložijo do določitve modalitet iz Dohe. Ta rok ne sme biti v nobenem primeru podaljšan preko 31. decembra 2015. Veljavna tarifna stopnja v navedenem obdobju odloga znaša 132 €/mt. Po izteku dveletnega obdobja ali takoj po določitvi modalitet iz Dohe, kar koli je prej, znaša tarifna stopnja 127 €/mt. Tarife za nadaljnja tri leta, od 1. januarja vsakega leta, znašajo največ 122 €/mt oziroma 117 €/mt oziroma 114 €/mt.

                           (c)

                           EU za uvoz banan ohrani izključno tarifni režim za države z največjimi ugodnostmi (3).

               4.

                           (a)

                           EU se zaveže, da bo izvajala zmanjšanja tarif iz odstavka 3. V ta namen se ta sporazum vključi na listo STO EU s postopkom certifikacije (4), kot določa Sklep z dne 26. marca 1980 o postopkih za spremembe in popravke list tarifnih koncesij (L/4962).

                           (b)

                           Ob začetku veljavnosti tega sporazuma EU generalnemu direktorju za certifikacijo pošlje osnutek liste za banane, ki vključuje besedilo tega sporazuma.

                           (c)

                           Pogodbenice tega sporazuma soglašajo, da ne bodo ugovarjale certifikaciji spremenjene liste, če je v uradnem obvestilu ustrezno upoštevan ta sporazum.

               5.

               Ob certifikaciji se rešijo nerešeni spori WT/DS27, WT/DS361, WT/DS364, WT/DS16, WT/DS105, WT/DS158, WT/L/616 in WT/L/625 ter vsi zahtevki, ki jih bodo do takrat vložili kateri koli ali vsi latinskoameriški dobavitelji banan z največjimi ugodnostmi v skladu s postopki iz členov XXIV in XXVIII GATT iz leta 1994 glede trgovinskega režima EU za banane (vključno s postavko 08030019 iz G/SECRET/22 in G/SECRET/22/Add.1, G/SECRET/20 in G/SECRET/20/Add.1 ter G/SECRET/26) (5). V dveh tednih po certifikaciji zadevne pogodbenice tega sporazuma skupaj uradno obvestijo Organ za reševanje sporov (DSB), da so se sporazumele o rešitvi v kateri so se dogovorile, da končajo navedene spore (6).

               6.

               Brez poseganja v njihove pravice iz Sporazuma STO, vključno s tistimi, ki izhajajo iz sporov in zahtevkov, navedenih v odstavku 5, se latinskoameriški dobavitelji banan z največjimi ugodnostmi nadalje zavežejo, da od 15. decembra 2009 do certifikacije ne bodo sprejemali nobenih dodatnih ukrepov v zvezi s spori in zahtevki iz odstavka 5, pod pogojem, da EU ravna v skladu z odstavki 3 in 4(b) ter (c).

               7.

               Latinskoameriški dobavitelji banan z največjimi ugodnostmi se strinjajo, da ta sporazum pomeni dokončne zaveze EU glede dostopa na trg za banane, ki se vključijo v zaključke naslednjih večstranskih pogajanj o dostopu na trg za kmetijske proizvode, uspešno sklenjenih v STO (vključno s krogom pogajanj v Dohi) (7).

               8.

                           (a)

                           Ta sporazum začne veljati prvi dan meseca, ki sledi mesecu, v katerem je zadnja podpisnica uradno obvestila generalnega direktorja o zaključku za ta namen potrebnih postopkov. Vsaka podpisnica pošlje kopijo uradnega obvestila ostalim podpisnicam.

                           (b)

                           Ne glede na pododstavek (a) se podpisnice dogovorijo, da začasno uporabljajo odstavke 3, 6 in 7 od dne podpisa tega sporazuma.

         Za Brazilijo

         Za Kolumbijo

         Za Kostariko

         Za Ekvador

         Za Evropsko unijo

         Za Gvatemalo

         Za Honduras

         Za Mehiko

         Za Nikaragvo

         Za Panamo

         Za Peru

         Za Venezuelo

      (1)  Ob podpisu tega sporazuma začne EU za nazaj uporabljati veljavne tarife, določene v odstavku 3(a), za obdobje od 15. decembra 2009 do datuma podpisa. Plačane dajatve, ki presegajo znesek iz te določbe, pristojni carinski organi na zahtevo povrnejo.

      (2)  Modalitete iz Dohe za namene tega sporazuma pomenijo, da je bilo v Odboru za trgovinska pogajanja sklenjeno soglasje o sestavi liste na pogajanjih o dostopu na kmetijske in nekmetijske trge.

      (3)  Ta določba se ne razume kot odobritev netarifnih ukrepov za banane, ki niso skladne z obveznostmi EU na podlagi sporazumov STO.

      (4)  Datum certifikacije je datum, ko generalni direktor potrdi, da so spremembe liste EU postale certifikacija v skladu s Sklepom z dne 26. marca 1980 o postopkih za spremembe in popravke list tarifnih koncesij (sklic dokumenta WT/LET).

      (5)  Datum rešitve je datum certifikacije (sklic dokumenta WT/LET).

      (6)  Rešitev teh sporov ne vpliva na pravico vsake pogodbenice, da začne nov spor v skladu z Dogovorom o reševanju sporov (DSU), ali na bodoče pravice v skladu s postopki iz členov XXIV in XXVIII GATT iz leta 1994.

      (7)  Če certifikacija ni zaključena do datuma sklenitve naslednjih večstranskih pogajanj v STO o dostopu na trg za kmetijske proizvode (vključno s krogom pogajanj v Dohi), se ta sporazum vključi na listo STO EU na datum, ko začne lista veljati kot del zaključkov navedenih pogajanj.
 ---documentbreak--- NA ---documentbreak---

               9.6.2010

               SL

               Uradni list Evropske unije

               L 141/6

         PREVOD
   SPORAZUM
   o trgovini z bananami med Evropsko Unijo in Združenimi Državami Amerike
   EVROPSKA UNIJA, v nadaljnjem besedilu: EU,
   in
   ZDRUŽENE DRŽAVE AMERIKE, v nadaljnjem besedilu: Združene države,
   SO SE – OB SKLICEVANJU na Dogovor ZDA-ES o bananah z dne 11. aprila 2001 (WT/DS27/59);
   OB UPOŠTEVANJU Ženevskega sporazuma o trgovini z bananami (v nadaljnjem besedilu: GATB), podpisanega med EU ter Kolumbijo, Panamo, Ekvadorjem, Kostariko, Hondurasom, Gvatemalo, Perujem, Brazilijo, Mehiko, Nikaragvo in Venezuelo dne 31. maja 2010, kopija katerega je priložena;
   OB UPOŠTEVANJU vprašanj in odgovorov, izmenjanih med Združenimi državami in Evropsko komisijo 16. in 18. marca 2009 ter 10. in 17. aprila 2009 –
   DOGOVORILE O NASLEDNJEM:

               1.

               Ko bodo vse podpisnice GATB rešile nerešene spore in zahtevke, kot je navedeno v prvem stavku odstavka 5 GATB (v nadaljnjem besedilu: datum rešitve sporov), se reši tudi spor med Združenimi državami in EU z naslovom „ES – režim za uvoz, prodajo in distribucijo banan“ (WT/DS27) (v nadaljnjem besedilu: spor). Takoj potem, ko Organ za reševanje sporov prejme zadnje uradno obvestilo o vseh vzajemno dogovorjenih rešitvah iz odstavka 5 GATB, Združene države in EU v skladu s členom 3.6 Dogovora o pravilih in postopkih za reševanje sporov (v nadaljnjem besedilu: DSU) skupaj uradno obvestijo Organ za reševanje sporov, da so se sporazumele o rešitvi in se s tem dogovorile, da končajo spor (1).

               2.

               Brez poseganja v njihove pravice in obveznosti iz Sporazuma STO, vključno s tistimi, ki izhajajo iz spora, se Združene države in EU zavežejo, da od datuma parafiranja tega sporazuma do datuma rešitve sporov ne bodo sprejemale nobenih dodatnih ukrepov v zvezi s sporom, pod pogojem, da EU ravna v skladu z odstavkoma 3(a) in (b), ki sledita, ter odstavkoma 3 in 4(b) in (c) GATB.

               3.

               EU se poleg tega zavezuje:

                           (a)

                           da bo za uvoz banan uporabljala izključno tarifni režim za države z največjimi ugodnostmi in da torej ne bo uporabljala ukrepov, ki vplivajo na uvoz banan na njeno ozemlje, kot so kvote, tarifne kvote ali režimi uvoznih dovoljenj za banane, dobavljene iz katerega koli vira (razen samodejnih režimov dovoljenj izključno za namene spremljanja trga) (2); ter

                           (b)

                           da ne bo uporabila nobenega ukrepa, ki bi diskriminiral med ponudniki storitev za distribucijo banan na podlagi lastništva ali nadzora ponudnika storitev ali izvora banan.

                     Določbe odstavka 1 se ne bodo uporabljale, če EU na datum rešitve sporov ne bo izpolnjevala katere od zavez iz tega odstavka.

               4.

               V skladu z veljavnimi pravili Svetovne trgovinske organizacije (v nadaljnjem besedilu: STO) bo EU po sklenitvi nemudoma uradno obvestila STO o vsakem sklenjenem dvostranskem ali regionalnem sporazumu o prosti trgovini, ki vključuje določbe o trgovini z bananami.

               5.

               Združene države in EU se dogovorijo, da se bodo pravočasno obveščale in da se bo na zahtevo katere koli pogodbenice druga pogodbenica posvetovala o vseh vprašanjih, ki bi se lahko pojavila na podlagi tega sporazuma ali v zvezi z njim.

               6.

               Združene države in EU se medsebojno pisno uradno obvestijo o zaključku notranjih postopkov, potrebnih za začetek veljavnosti tega sporazuma. Ta sporazum začne veljati (a) na datum zadnjega uradnega obvestila iz prejšnjega stavka ali (b) na datum začetka veljavnosti GATB, kar je poznejše. Odstavka 2 ter 3(a) in (b) se začasno uporabljata od datuma podpisa tega sporazuma.

            Za Evropsko Unijo

            Za Združene Države Amerike

      (1)  Rešitev tega spora ne vpliva na pravico vsake pogodbenice, da začne nov spor v skladu z Dogovorom o reševanju sporov.

      (2)  Ta določba ne posega v pravico EU, da uporablja ukrepe, ki so v skladu s členom XXIV Splošnega sporazuma o carinah in trgovini iz leta 1994.


title: Sklep Sveta (EU) 2016/859 z dne 4. marca 2016 o podpisu, v imenu Evropske unije in njenih držav članic, ter o začasni uporabi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Republike Hrvaške k Evropski uniji

text:
               1.6.2016

               SL

               Uradni list Evropske unije

               L 144/1

         SKLEP SVETA (EU) 2016/859
   z dne 4. marca 2016
   o podpisu, v imenu Evropske unije in njenih držav članic, ter o začasni uporabi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Republike Hrvaške k Evropski uniji
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 v povezavi s členom 218(5) Pogodbe,
   ob upoštevanju Akta o pristopu Republike Hrvaške in zlasti člena 6(2) Akta,
   ob upoštevanju predloga Evropske komisije,
   ob upoštevanju naslednjega:

               (1)

               Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani (1) (v nadaljnjem besedilu: Sporazum) je bil podpisan v Luxembourgu 17. junija 2002 in je začel veljati 1. aprila 2006.

               (2)

               Republika Hrvaška je postala država članica Evropske unije 1. julija 2013.

               (3)

               Pod pogoji iz člena 6(2) Akta o pristopu Republike Hrvaške se pristop Republike Hrvaške k Sporazumu formalizira s sklenitvijo Protokola k Sporazumu med Svetom, ki deluje v imenu Unije in soglasno v imenu držav članic, ter Libanonsko republiko.

               (4)

               Svet je 14. septembra 2012 pooblastil Komisijo, da začne pogajanja z Libanonsko republiko. Pogajanja so se uspešno zaključila s parafiranjem Protokola, priloženega temu sklepu.

               (5)

               Člen 7 Protokola določa njegovo začasno uporabo pred njegovim začetkom veljavnosti.

               (6)

               Protokol bi bilo treba podpisati, s pridržkom njegove poznejše sklenitve, in ga začasno uporabljati –

         SPREJEL NASLEDNJI SKLEP:
   Člen 1
   Podpis Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Republike Hrvaške k Evropski uniji se odobri v imenu Unije in njenih držav članic, s pridržkom njegove sklenitve.
   Besedilo Protokola je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.
   Člen 3
   Protokol se v skladu s členom 7 Protokola začasno uporablja do zaključka postokov, potrebnih za njegovo sklenitev.
   Člen 4
   Ta sklep začne veljati na dan sprejetja.

      V Bruslju, 4. marca 2016

            Za Svet

            Predsednica

         S.A.M. DIJKSMA

      (1)  UL L 143, 30.5.2006, str. 2.


title: Sklep Evropskega parlamenta z dne 5. maja 2010 o razrešnici glede izvrševanja proračuna Evropskega nadzornega organa za GNSS za proračunsko leto 2008

text:
               25.9.2010

               SL

               Uradni list Evropske unije

               L 252/218

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja proračuna Evropskega nadzornega organa za GNSS za proračunsko leto 2008
   (2010/550/EU)
   EVROPSKI PARLAMENT,
   ob upoštevanju končnih letnih računovodskih izkazov Evropskega nadzornega organa za GNSS za proračunsko leto 2008,
   ob upoštevanju poročila Računskega sodišča o letnih računovodskih izkazih Evropskega nadzornega organa za GNSS za proračunsko leto 2008, skupaj z odgovori organa (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Uredbe Sveta (ES) št. 1321/2004 z dne 12. julija 2004 o vzpostavitvi upravljavskih struktur Evropskega satelitskega radio-navigacijskega sistema (3), zlasti člena 12,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0073/2010),

               1.

               podeli razrešnico izvršnemu direktorju Evropskega nadzornega organa za GNSS glede izvrševanja proračuna organa za proračunsko leto 2008;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega nadzornega organa za GNSS, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 304, 15.12.2009, str. 100.

      (2)  UL L 248, 16.9.2002, str. 1.

      (3)  UL L 246, 20.7.2004, str. 1.

      (4)  UL L 357, 31.12.2002, str. 72.
    ---documentbreak---

               25.9.2010

               SL

               Uradni list Evropske unije

               L 252/219

         RESOLUCIJA EVROPSKEGA PARLAMENTA
   z dne 5. maja 2010
   s pripombami, ki so del sklepa o razrešnici glede izvrševanja proračuna Evropskega nadzornega organa za GNSS za proračunsko leto 2008
   EVROPSKI PARLAMENT,
   ob upoštevanju končnih letnih računovodskih izkazov Evropskega nadzornega organa za GNSS za proračunsko leto 2008,
   ob upoštevanju poročila Računskega sodišča o letnih računovodskih izkazih Evropskega nadzornega organa za GNSS za proračunsko leto 2008, skupaj z odgovori organa (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Uredbe Sveta (ES) št. 1321/2004 z dne 12. julija 2004 o vzpostavitvi upravljavskih struktur Evropskega satelitskega radio-navigacijskega sistema (3), zlasti člena 12,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0073/2010),

               A.

               ker je Računsko sodišče izdalo mnenje s pridržkom glede zanesljivosti letnih računovodskih izkazov za proračunsko leto 2008 ter zakonitosti in pravilnosti z njimi povezanih transakcij,

               B.

               ker je Računsko sodišče v poročilo o letnih računovodskih izkazih Nadzornega organa za leto 2006 vključilo pozitivno izjavo o zanesljivosti,

               C.

               ker je Računsko sodišče izjavilo, da ni moglo oblikovati mnenja o računovodskih izkazih Evropskega nadzornega organa za GNSS za proračunsko leto 2007, ter opozorilo, da je v letu 2007 potekal pregled celotne strukture projekta Galileo in da so bili računovodski izkazi nadzornega organa pripravljeni v nejasnih pravnih okoliščinah,

               D.

               ker je nadzorni organ postal finančno neodvisen leta 2006,

               E.

               ker je Parlament 23. aprila 2009 izvršnemu direktorju Evropskega nadzornega organa za GNSS podelil razrešnico glede izvrševanja proračuna za proračunsko leto 2007 (5) in v resoluciji, ki spremlja sklep Parlamenta o razrešnici, med drugim:

                           —

                           ugotovil, da so bila sredstva, ki so bila nadzornemu organu dejansko na voljo, precej manjša (210 000 000 EUR), kot je bilo zavedeno, zaradi zamud pri izvajanju programa Galileo,

                           —

                           izrazil zaskrbljenost, ker je Računsko sodišče ugotovilo naslednje pomanjkljivosti pri izvrševanju proračuna: nizka poraba sredstev za plačila in sredstev za prevzem obveznosti za dejavnosti poslovanja (63 % pri obveznostih in 51 % pri plačilih); ne obstaja jasna povezava med delovnim programom in proračunom nadzornega organa; prerazporeditve, ki niso ne utemeljene ne dokumentirane; ponavljajoče se zamude pri knjiženju nalogov za izterjavo; nedosledna predstavitev izvrševanja proračuna,

                           —

                           navedel, da je seznanjen s kritiko Računskega sodišča glede sredstev za projekt Galileo, namreč da nadzorni organ v računovodske izkaze ni vključil dovolj informacij, saj do konca leta 2007 ni bila sestavljena evidenca sredstev v lasti Evropske vesoljske agencije (ESA),

      Upravljanje proračuna in finančno poslovodenje

               1.

               obžaluje, da je Računsko sodišče izdalo mnenje s pridržkom glede zanesljivosti letnih računovodskih izkazov za proračunsko leto 2008 in glede zakonitosti in pravilnosti z njimi povezanih transakcij;

               2.

               ugotavlja, da se je nadzorni organ odločil predstaviti rezultate svojih dejavnosti, ne da bi upošteval dejstvo, da po zaključku prenosa premoženja in finančnih sredstev na Komisijo, predvidenega v prvi četrtini leta 2008, ne bo več upravljal programov Galileo in EGNOS;

               3.

               je seznanjen s tem, da je Uredba (ES) št. 683/2008 Evropskega Parlamenta in Sveta z dne 9. julija 2008 (6) začela veljati 25. julija 2008 in da je Komisija ne glede na to, da so se pristojnosti za upravljanje programov Galileo in EGNOS prenesle nanjo, na bančni račun nadzornega organa 24. decembra 2008 nakazala 95 000 000 EUR; obžaluje, da ni bila pripravljena nobena ustrezna sprememba proračuna;

               4.

               ugotavlja, da je bilo zaradi začetka veljavnosti Uredbe (ES) št. 683/2008 v letu 2008 sprejeto precejšnje znižanje proračuna Nadzornega organa (s 436 500 000 EUR leta 2007 na 22 700 000 EUR);

               5.

               izraža zaskrbljenost, ker kljub Uredbi (ES) št. 683/2008, ki določa, da je od 1. januarja 2009 Komisija pristojna za upravljanje sredstev in izvajanje evropskih programov za satelitsko navigacijo (Galileo in EGNOS), do konca leta 2008 še ni bila na Komisijo prenesena nobena dejavnost ali premoženje, prav tako v letnih računovodskih izkazih obeh institucij ni prikazana nova razdelitev pristojnosti med Komisijo in nadzornim organom; na podlagi zaključka Računskega sodišča ugotavlja, da bi moral nadzorni organ obravnavati znesek v višini 58 400 000 EUR kot dolg do Komisije in ga ne bi smel prikazati kot vnaprejšnje financiranje z njene strani; poleg tega ugotavlja, da plačilo Evropski vesoljski agenciji v višini 55 600 000 EUR ne bi smelo biti prikazano v računovodskih izkazih, ker ta znesek ustreza prispevkom Evropskih skupnosti za programa Galileo in EGNOS in je zanj pristojna Komisija;

               6.

               ne glede na to je seznanjen z odgovorom nadzornega organa, ki svoje ravnanje utemeljuje s trditvijo, da je Komisija uradno potrdila soglasje k temu, da se prenos premoženja opravi šele z 31. julijem 2009, saj se s Komisijo ni bilo mogoče dogovoriti o načinu prenosa sredstev pred koncem junija 2009;

               7.

               opozarja na priporočila iz posebnega poročila Računskega sodišča št. 7/2009, ki so namenjena Komisiji kot novemu upravljavcu programa Galileo;

      Notranja revizija

               8.

               priznava, da je služba za notranjo revizijo opravila notranjo revizijo novembra 2007, nato pa še naknadni reviziji oktobra 2008 in decembra 2009; ugotavlja, da se dve pomembni priporočili omenjene službe, ki ju je treba še uresničiti, nanašata na občutljiva delovna mesta in opise delovnih nalog;

               9.

               sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 (7) o uspešnosti, finančnem poslovodenju in nadzoru agencij.

      (1)  UL C 304, 15.12.2009, str. 100.

      (2)  UL L 248, 16.9.2002, str. 1.

      (3)  UL L 246, 20.7.2004, str. 1.

      (4)  UL L 357, 31.12.2002, str. 72.

      (5)  UL L 255, 26.9.2009, str. 162.

      (6)  Uredba (ES) št. 683/2008 Evropskega parlamenta in Sveta z dne 9. julija 2008 o nadaljevanju izvajanja evropskih satelitskih navigacijskih programov (EGNOS in Galileo) (UL L 196, 24.7.2008, str. 1).

      (7)  Sprejeta besedila, P7_TA(2010)0139 (glej stran 241 tega Uradnega lista).